Bošnjački institut

Bošnjački institut – Fondacija Adila Zulfikarpašića je institucija kulture i nauke u Sarajevu. Ujedno je muzej i galerija, arhiv i biblioteka, izdavačka kuća i kulturni centar. Institut je rezultat višedecenijskog djelovanja i rada osnivača, Adila Zulfikarpašića, vakifa, mecene, biznismena i političara, koji je zajedno sa suprugom Tatjanom Zulfikarpašić prikupljao i čuvao kulturno-historijsko naslijeđe i savremenu produkciju o Bosnu i Hercegovini, od dokumenata, fotografija, razglednica, karata, pa sve do knjiga, enciklopedija, časopisa i druge arhivske i bibliotečke građe. Bošnjački institut osnovan je u Zürichu 1988. godine, a nakon rata u Bosni i Hercegovini cjelokupni fond preseljen je u Sarajevo kada je Bošnjački institut otvoren 2001. godine.

Bošnjački institut sadrži biblioteku, arhiv, zbirku umjetničkih djela, galerije, čitaonice i kabinete za naučno-istraživački rad, sale za konferencije, te druge popratne sadržaje. Institut je smješten u Sarajevu, u ulici Mula Mustafe Bašeskije 21, uz Gazi Husrev-begov hamam, izgrađen 1535. godine. Za arhitektonsko rješenje Bošnjačkog instituta, zgradu biblioteke i uspješnu restauraciju Gazi Husrev-begovog hamama, zaslužni su arhitekti Hasan Ćemalović i Ahmet Kapidžić koji su za ovaj objekat dobili Šestoaprilsku nagradu Grada Sarajeva za 2001. godinu u kategoriji Grupne nagrade. Posredstvom zdanja Hamama ostvario se historijski susret dva vakufa. Jedan, Gazi Husrev-begov, nastao u vrijeme kada su islamska kultura, obrazovanje i učenost doživljavali svoj osvit u Bosni i Hercegovini. Drugi vakuf Adila Zulfikarpašića, Bošnjački institut, institucija koja promovira i afirmiše kulturu i vrijednosti kako Bošnjaka tako i drugih naroda Bosne i Hercegovine.

 Biblioteka 
Biblioteka Bošnjačkog instituta posjeduje više od 250.000 bibliotečkih jedinica (knjiga, časopisa, karata, članaka i dr. vrste građe) od najstarijih primjeraka i izdanja, od rukopisa iz 14. stoljeća, prvih štampanih knjiga i časopisa, pa sve do savremene naučne i stručne literature 21. stoljeća o Bosni i Hercegovini i regionu. Biblioteka se sastoji od sljedećih odjela: Bosnica, Croatica, Serbica, Turcica, Islamica, Jugoslavica, Odjel rukopisne zbirke, Odjel referentne zbirke, te zbirki: Judaica, Bogumili, Sandžak, Emigrantica, Rat 1992-1995. i dr.

 Zbirka umjetničkih djela 
Zbirka umjetničkih djela Bošnjačkog institutaje nastajala nekoliko decenija, prvo kao privatna kolekcija Adila Zulfikarpašića i njegove supruge Tatjane, a potom kao zbirka Bošnjačkog instituta. Zbirka ima više od 1500 djela (slika, grafika i skulptura) brojnih bosanskohercegovačkih autora, od Ismeta Mujezinovića, Hakije Kulenovića, Rizaha Štetića, Ibrahima Ljubovića, Voje Dimitrijevića, Mersada Berbera, Affana Ramića, Mevludina Ekmečića, do Safeta Zeca, Salima Obralića, Mehmeda Zaimovića i dr, kao i poklonjene privatne zbirke Mersada Berbera, Mevludina Ekmečića, Ismeta Rizvića, Ede Numankadića i dr.

 Arhiv 
Arhiv sadrži više od 8000 arhivskih jedinica, od najstarijeg dokumenta iz 15. stoljeća, pa sve do dokumenata, članaka i fotografija modernog perioda o političkim, društvenim, ekonomskim, kulturnim i obrazovnim pitanjima u Bosni i Hercegovini.

 Zadaci 

U okviru svojih programa i aktivnosti Institut razvija i unapređuje naučnu saradnju sa sličnim institucijama u zemlji i inostranstvu, prikuplja, obrađuje i čuva kulturno-historijsko naslijeđe i savremenu naučnu i stručnu produkciju Bosne i Hercegovine, organizira naučne, stručne i međunarodne događaje, te razvija izdavačku produkciju.

 Uprava 

Bošnjačkim institutom rukovodi Upravni odbor i direktor.

 Vanjski linkovi 
 Zvanična stranica Bošnjačkog instituta

 Reference 

 Bošnjački institut - Fondacija Adila Zulfikarpašića. (2004) Bošnjački institut - Fondacija Adila Zulfikarpašića : Dolmabahce Saray Istanbul 28.11.04.-28.12.04.. Sarajevo : Bošnjački institut - Fondacija Adila Zulfikarpašića, 2004.
 Filandra, Š. i Karić, E. (2002) Bošnjačka ideja. Zagreb: Globus.
 Puljek-Bubrić, Narcisa (2005.). Promocija privatne bibliotečke zbirke : iskustva Bošnjačkog instituta-fondacija Adila Zulfikarpašića. ICSL - Godišnjak Međunarodnog susreta bibliotekara slavista u Sarajevu. ISSN 1840-1295. - God. 1, br. 1 (decembar/prosinac 2005), str. 166-169.
 Puljek-Bubrić, N., Kujović, M. i Gadžo Kasumović, A. (2020) Vodič kroz Arhiv Bošnjačkog instituta - Fondacije Adila Zulfikarpašića. Sarajevo : Bošnjački institut - Fondacija Adila Zulfikarpašića.
 Riznica bošnjačke kulture. Behar : časopis za kulturu i društvena pitanja, 19 (96). Zagreb : Kulturno društvo Muslimana Hrvatske Preporod, 2010.
 Rizvanbegović-Džuvić, Amina; Puljek-Bubrić, Narcisa (2007.). Slavističke kolekcije Bošnjačkog instituta : zbirke Emigrantika, Bogumili, Ratna zbirka i Orijentalni rukopisi = Slavic collections of Bosniak Institute : emigrantica, bogumils, war collection and oriental manuscripts. Bosniaca : časopis Nacionalne i univerzitetske biblioteke Bosne i Hercegovine. ISSN 1512-5033. - God. 12, br. 12 (decembar 2007), str. 68-72.
 Rizvanbegović-Džuvić, Amina; Puljek-Bubrić, Narcisa. (2007.). Promocija privatne bibliotečke zbirke : iskustva Bošnjačkog instituta-fondacija Adila Zulfikarpašića. ICSL - Godišnjak Međunarodnog susreta bibliotekara slavista u Sarajevu ... = ICSL - Yearbook of International Convention of Slavicist Librarian's in Sarajevo .. ISSN 1840-1295. - God. 3, br. 3 (decembar/prosinac 2007), str. 73-75.
 Zbirka likovnih djela Bošnjaka : 1988-2001 / Sarajevo : Bošnjački institut - Fondacija Adila Zulfikarpašića, 2001.
 Zulfikarpašić, A. (1998) The Bosniak : Adil Zulfikarpašić. London: London : Hurst & Company.

Kategorija:Bošnjaci
Kategorija:Građevine u Sarajevu
Kategorija:Kulturne institucije u Bosni i Hercegovi
Kategorija:Biblioteke u Bosni i Hercegovini
Kategorija:Galerije u Sarajevu